RAPORT DE SPECIALITATE

privind aprobarea recoltării, modalității de valorificare și a prețului pentru masa lemnoasă din partida 2100146007201 Ig, parte din producția anului 2021, provenită din fondul forestier proprietate publică a municipiului Satu Mare, administrată de Ocolul Silvic Negrești Oaș

 Reprezentanții Ocolul Silvic Negrești Oaș, administrator al fondului forestier proprietate publică a municipiului Satu Mare situat pe raza UAT Negrești Oaș și Certeze, a înaintat cererea sub nr. 1812/10907.2021 înregistrată la Primăria municipiului Satu Mare sub nr. 39018/13.07.2021 prin care solicită aprobarea recoltării, modalității de valorificare și a prețului de vânzare pentru partida 21001464007201 masă lemnoasă fasonată, parte din producția anului 2021, prin licitație deschisă cu strigare si vânzare directă către populație. Precizează faptul că masa lemnoasă, în cantitate de 429,34 mc. propusă spre valorificare, provine din lucrări de igienă.

 Rolul tăierilor de igienă urmărește asigurarea unei stări fitosanitare corespunzătoare a arboretelor, prin extragerea arborilor uscați sau în curs de uscare, căzuți, rupți și doborâți de vânt și zăpadă, puternic atacați de insecte, precum și a arborilor cursă și de control folosiți la protecția pădurilor, fără ca prin aceste lucrări să se restrângă biodiversitatea pădurilor (NT2, 2000).

 Valorificarea masei lemnoase este acţiunea de punere pe piaţă a masei lemnoase care se recoltează din fondul forestier proprietate publică, de către proprietari/administratori. Masa lemnoasă fasonată este una din modalităţile de valorificare prevăzută de lege, putând fi vândută prin licitaţie publică și/sau vânzare directă.

 În ceea ce privește modul de stabilire a prețului de vânzare, în susținerea cererii formulate au fost depuse fundamentările de preț care au la bază prețul de referință aprobat prin Hotărârea Consiliului Local al municipiului Satu Mare nr. 224/22.12.2020, *privind aprobarea prețurilor de referință și a volumului masei lemnoase destinată valorificării, producţia anului 2021, provenită din fondul forestier proprietatea publică a municipiului Satu Mare.*

 Administratorul propune valorificarea masei lemnoase după cum urmează:

* 320 lei/mc. pentru sortiment buștean - licitație deschisă
* 168,07 lei/mc. pentru sortiment lemn CR.,specia fag – vânzare directă către populație.
* 159,66 lei/mc. pentru sortiment lemn de foc, specia fag – vânzare directă către populație.
* 112,61 lei/mc. pentru sortiment lemn de foc, specia molid – vânzare directă către populație.
* 284,03 lei/mc. pentru sortiment lemn rotund, specia molid – vânzare directă către populație.

 Coeficientul de piață a fost stabilit luându-se în considerare raportul mediu dintre prețul de adjudecare și prețul de referință pentru partizi similare din ultimul an. Prețul propus pentru valorificare este similar cu cel aprobat de alți proprietari de fond forestier, fiind unul pertinent.

 Având în vedere toate cele ce preced apreciem îndreptățită solicitarea reprezentanților Ocolului Silvic Negrești Oaș.

 Proiectul de hotărâre privind „aprobarea recoltării, modalității de valorificare și a prețului pentru masa lemnoasă din partida 2100146007201 Ig, parte din producția anului 2021, provenită din fondul forestier proprietate publică a municipiului Satu Mare, administrată de Ocolul Silvic Negrești Oaș”, se înaintează Consiliului Local al Municipiului Satu Mare Satu Mare cu propunere de aprobare.

 Director Executiv Şef Serviciu

 Ursu Lucia Ziman Doina